Die KKNK is ’n familiefees wat besoekers van regoor Suid-Afrika en die wêreld lok. Behalwe vir die program wat alle genres in die uitvoerende kunste, sowel as visuele kuns, insluit, is die ryk kultuurgeskiedenis van Oudtshoorn, die natuurskoon van die streek en die welbekende gasvryheid van die dorp ook ’n rede dat feesgangers jaar na jaar terugkeer vir die fees.
Die KKNK wil met die jaarlikse fees en ander projekte ’n opbouende bydrae tot nasiebou lewer, deur ’n geloofwaardige en opregte rolspeler in die kunste te wees deur volhoubare platforms, innovasie, die bou en onderhou van netwerke, en die kunste te laat bydra tot ekonomiese en sosiale ontwikkeling, asook geleenthede bied vir die oordra van vaardighede.